Pa, seun vas ná noodlottige ongelukArgieffoto: memyselfaneye (Pixabay) ŉ Pa is saam met sy 18-jarige seun in hegtenis geneem nadat die seun glo aan die stuur was van ŉ motor wat in ŉ groep leerders ingeploeg het. Die seun, ŉ gr. 12-leerling, het glo Dinsdag met ŉ Nissan-bakkie in ŉ groep van nege leerders ingeploeg buite die Mohlatlego Machaba Secondary School in die Bolobedu-gebied buite Tzaneen in Limpopo. Die nooddienste is ontbied en die nege beseerde leerders is na plaaslike hospitale vervoer vir dringende mediese behandeling. Een van die leerders, die 14-jarige Koketso Raholane, is egter met sy aankoms by die hospitaal dood verklaar. Die 18-jarige verdagte sal tereg staan op aanklagte van strafbare manslag, die bestuur van ŉ onpadwaardige voertuig en bestuur van ŉ voertuig sonder ŉ geldige bestuurslisensie. Sy 54-jarige pa sal tereg staan op aanklagte dat hy toegelaat het dat ŉ persoon sonder ŉ bestuurslisensie ŉ voertuig bestuur. Pa en seun sal Donderdagoggend in die Bolobedu-landdroshof verskyn. Die polisie se ondersoek na die voorval gaan voort.